**Umerii tăi**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Umerii tăi

Te priveam cum dormi, adâncită-n visare

peste ochii tăi verzi cu pleoapele grele,

vedeam orizontul ce pătrunde în mare,

rostogolind în adânc noaptea cu stele!

Ți-am atins drăgăstos părul moale și fin,

și parcă palma-mi era o adiere de vânt

ce mângâia un lac unduindu-se lin,

și-n somnul tău blând, era întregul pământ!

Încetișor, apoi m-am întins lângă tine,

dorind să te simt, cu atingeri ușoare

și dintr-o dată m-a prins o stare de bine

ca o plutire către adâncul de mare!

În somnul tău greu, eu auzeam o chemare

o chemare-ntr-un vis să-l trăim amândoi,

să fim printre stelele care-alunecă-n mare

când îți sărut umerii atât de rotunzi și de goi!